
Forslag om ny bestemmelse i lov om helsepersonell – unntak fra helsepersonells taushetsplikt (etterkontroll av bestemmelser om strafferetslig utilregnelighet og særreaksjoner)

Høringsuttalelse fra Norsk Psykologforening
Det er satt en uvanlig kort høringsfrist på denne saken om innvilging av unntak for taushetsplikt. Det er begrunnet i at for å kunne gjennomføre sitt oppdrag, må Mæland-utvalget ha tilgang på opplysninger som helsepersonell sitter med om pasienter, uten at pasienten selv har gitt personellet fritak fra taushetsplikten. 
Mæland-utvalget har som oppdrag å etterprøve de nye bestemmelsene om strafferetslig utilregnelighet og særreaksjoner som trådte i kraft 1. januar 2002.

’Forslaget innebærer at det gjøres unntak fra helsepersonells taushetsplikt i etterkontroll av straffelovens bestemmelser om utilregnelighet og psykisk helsevernslovens bestemmelser om strafferettslige særreaksjoner.’
Norsk Psykologforening finner at i denne konkrete situasjonen er behovet for opplysninger om de aktuelle pasientene godt begrunnet. 
Norsk Psykologforening vil igjen understreke betenkelighetene med at der stadig innføres unntak  som medfører innsyn i opplysninger som er underlagt taushetsregulering. Vi vil her nevne elektronisk pasientjournal og Norsk Pasientregister som eksempler. Psykologforeningen ser derfor med bekymring på følgende formulering i høringsnotatet:
Bestemmelsen foreslås plassert som §29a i helsepersonellloven. Forslaget innebærer at det etter søknad til Helse- og omsorgsdepartementet kan gis adgang til unntak fra helsepersonells taushetsplikt. Departementet kan knytte vilkår til en slik dispensasjon. Departementet foreslår at bestemmelsen trer i kraft straks, og at den gjelder i tre år fra ikrafttredelsen.
Vi vil på bakgrunn av dette prinsipielle perspektivet uttrykke at vi er meget negative til at den foreslåtte bestemmelsen skal stå i tre år. Så vidt vi har kunnet danne oss oversikt, ville det være nok å la den aktuelle paragrafen stå ut året 2007.
Med vennlig hilsen

An-Magritt Aanonsen (s)
President

